Karl Lous

Karl Henrik Lous (født 14. april 1847 i Kristiania, død 10. oktober 1928 i Aker) var en norsk jurist og politiker (H). Han var Kristianias ordfører 1889–1890, og regjeringsadvokat fra 1904–1917.

Lous tok examen artium i 1865 og ble cand. jur. i 1870. I 1880 trådte han inn som kompanjong i advokatforretningen Bergh & Lous, med kontor i Kristiania. Han etterfulgte kompanjongen Johannes Bergh som regjeringsadvokat i 1904, og hadde denne stillingen frem til 1917. Han trakk seg tilbake fra advokatforretningen i 1925, og var deretter en periode konstituert assessor i Oslo overrett.

Karl Lous var aktiv i Kristianias lokalpolitikk for Høyre, og var formann i Kristiania konservative Forening (det senere Oslo Høyre) fra 1893 til 1897. Han ble Kristianias ordfører da Peter Birch-Reichenwald gikk inn i regjering i 1889, og ble gjenvalgt året etter. Da han var ordfører var han vert for Vilhelm II under den tyske keiserens besøk i hovedstaden.

Lous var formann for Den Norske Sakførerforening ( i dag kjent som Advokatforeningen) fra 1908 til 1916. Han ble ridder av St. Olavs Orden i 1890, og ble også ridder av den prøyssiske kroneordenen i forbindelse med Vilhelm IIs besøk.

Karl Lous var far til advokaten Georg Lous og astronomen Kristian Lous.

Referanser 

Norske høyesterettsadvokater
Norske regjeringsadvokater
Riddere av St. Olavs Orden
Kroneordenen (Preussen)
Høyre-ordførere i Oslo
Personer fra Oslo